Christian Coleman

Christian Coleman (født 6. mars 1996) er en amerikansk friidrettsutøver som konkurrerer i sprintløp. Han fikk gull på 100 meter under VM i friidrett 2019 og sølv på 100 meter under VM i friidrett 2017, og innehar verdensrekorden på 60 meter innendørs, med tiden 6,34 sekunder.

Idrettskarriere

Sesongen 2015 
Coleman fikk bronse på 60 meter under SEC-mesterskapet innendørs 2015 (Southeastern Conference), med tiden 6,62. I tillegg kom han på sjuendeplass på 200 meter. Han ble kåret til SEC Freshman Runner of the Year under deres 2015 Indoor Track and Field Awards. Under NCAA-mesterskapet innendørs i mars kom han på sjetteplass på 60 meter, etter at han løp på 6,60 i kvalifiseringsheatet og 6,62 i finalen.

Utendørs kom han på sjuendeplass under SEC-mesterskapet utendørs, der han løp på 10,19 i innledningsheatet og 10,23 i finalen. Han deltok i NCAA-mesterskapet utendørs, ble der slått ut i semifinalen på 100 meter, med tiden 10,19, og han ble også slått ut i semifinalen på 200 meter. Han ble kåret til Second-Team All-American på 100 og 200 meter av NCAA for disse prestasjonene.

Under U20-panamerikansk mesterskap i friidrett 2016 fikk han bronse på 100 meter, bak Reynier Mena og Noah Lyles.

Sesongen 2016 
Han deltok i NCAA-mesterskapet innendørs i mars 2016, der han vant 200 meter og fikk bronse på 60 meter. Under NCAA-mesterskapet utendørs satte han ny skolerekord for University of Tennessee i semifinalen, med 10,03, og løp inn til andreplass i finalen, bak Jarrion Lawson. Han kom også på andreplass på 200 meter.

Den 3. juli brøt han 10-sekundersgrensen på 100 meter for første gang, da han løp på 9,95 i semifinalen under USA-mesterskapet i friidrett 2016. Dette mesterskapet fungerte også som uttakning til Sommer-OL 2016 (United States Olympic Track and Field Trials). I finalen kom han på sjetteplass. Han ble tatt ut til å delta på USAs stafettlag under U23-NACAC-mesterskapet i friidrett 2016, der de vant 4 x 100 meter stafett.

Han representerte USA under Sommer-OL 2016 i Rio de Janeiro, der han kun deltok på 4 x 100 meter stafett, uten å vinne medalje. USA hadde beste tid i forsøksheatene, der Coleman løp, men ble diskvalifisert i finalen for feil i vekslingen.

Sesongen 2017 
Coleman vant 60 og 200 meter under NCAA-mesterskapet innendørs i 2017. Tiden hans på 60 meter (6,45) tangerte Leonard Myles-Mills' collegerekord fra 1999, og tiden hans på 200 meter (20,11) var ett hundredels sekund unna Wallace Spearmons collegerekord fra 2005. Han avsluttet collegekarrieren sin med seier på 100 og 200 meter under NCAA-mesterskapet utendørs, og ble med det den eneste utøveren i tillegg til Justin Gatlin som har vunnet fire sprintdistanser i NCAA-mesterskap samme år. Gatlin gjorde dette i 2002. Under NCAA-mesterskapet satte han også personlig rekord på 100 meter, med 9,82 sekunder (vind: +1,3 m/s) i semifinalen. Dette var ny mesterskapsrekord.

Under VM i friidrett 2017 i London ble Coleman nummer to på 100 meter etter Justin Gatlin, som vant, og foran Usain Bolt, som ble nummer tre. Han deltok også på USAs stafettlag som fikk sølv på 4 x 100 meter stafett.

Sesongen 2018 
Han sesongåpnet med seier på 60 meter i Clemson Invitational 19. januar, der satte han ny verdensrekord i finalen med tiden 6,37 sekunder. Han slo med det Maurice Greenes tidligere rekord fra 1998 med to hundredeler. I februar vant han også 60 meter i New Balance Indoor Grand Prix. Han forbedret verdensrekorden til 6,34 sekunder da han vant 60 meter under USA-mesterskapet i friidrett innendørs 2018. Dette var hans første nasjonale tittel på seniornivå.

Under VM i friidrett innendørs 2018 i Birmingham vant han 60 meter med tiden 6,37 sekunder, som var ny mesterskapsrekord. Han kvalifiserte seg til finalen på 100 meter i Diamond League 2018, og i Diamond League-finalen under Memorial Van Damme vant han med ny personlig rekord på 9,79 sekunder.

Sesongen 2019 
Coleman tok gull på 100 m med 9,76 under VM i friidrett 2019.

Referanser

Eksterne lenker 
 

Sprintere fra USA
Verdensmestere i friidrett for USA
VM-sølvmedaljevinnere i friidrett for USA
Verdensmestere i friidrett innendørs for USA
USA-mestere i friidrett
Diamond League-vinnere
Deltakere for USA under Sommer-OL 2016
Friidrettsutøvere under Sommer-OL 2016
Deltakere for USA under VM i friidrett 2017
Deltakere for USA under VM i friidrett 2019
Deltakere for USA under VM i friidrett innendørs 2018
Deltakere for USA under VM i friidrett innendørs 2022
Deltakere for USA under VM i friidrett 2022